פאולו סוזה

פַּאוּלוּ מַנואל קַרְבָאלְיוּ דה סוֹזָה (בפורטוגזית: Paulo Manuel Carvalho Sousa; נולד ב-30 באוגוסט 1970 בויזאו) הוא כדורגלן עבר פורטוגלי ששיחק כקשר אחורי, וכיום מאמן סלרניטנה מהסרייה א'.

קריירה כשחקן

קריירת מועדונים 
בשנת 1989 החל סוזה לשחק בקבוצה הפורטוגזית בנפיקה ליסבון, איתה זכה בתואר אליפות ליגת העל הפורטוגלית בשנת 1991 ובגביע הפורטוגזי בשנת 1993, כששיחק לצידם של רוי קושטה, ז'ואו ויירה פינטו ופאולו פורטה. במהלך קיץ 1993, חתם סוזה ביריבתה העירונית של בנפיקה, ספורטינג ליסבון, ובתום העונה חתם בקבוצת יובנטוס האיטלקית.

סוזה שיחק ביובנטוס במשך שתי עונות, ובעונת 1995/1996 זכה עם הקבוצה בליגת האלופות. כמו כן, זכה סוזה עם יובנטוס באליפות הסרייה א' ב-1995 ובסגנות הליגה ב-1996, כמו גם בגביע האיטלקי ב-1995 והסופר קאפ האיטלקי באותה השנה. ב-1995, העפיל עם יובנטוס לגמר גביע אופ"א, בו הפסידה יובנטוס לפארמה.

אחרי שתי עונות ביובנטוס חתם סוזה בבורוסיה דורטמונד הגרמנית, עמה רשם זכייה שנייה ברציפות בליגת האלופות. סוזה שיחק בגרמניה במשך שתי עונות, בהן סבל מסדרה של פציעות שהביאו לדעיכה בקריירה שלו. בשנים שלאחר מכן שיחק סוזה באינטר מילאנו, פארמה, פנאתינאיקוס ובאספניול. בגיל 31 פרש ממשחק פעיל.

קריירה בינלאומית 
סוזה היה חבר בסגל של נבחרת פורטוגל הצעירה אשר זכתה בגביע העולם בכדורגל עד גיל 20 בשנת 1989, ומשם המשיך לסגל נבחרת פורטוגל הבוגרת, בה רשם 51 הופעות רשמיות. בין הופעת הבכורה הבינלאומית הראשונה שלו ב-16 בינואר 1991, במשחק ידידות נגד נבחרת ספרד (תיקו 1:1), ועד למשחק האחרון בנבחרת נגד נבחרת סין (ניצחון 0:2) ב-2002, הוא ייצג את מולדתו במהלך משחקי יורו 1996, יורו 2000, והיה חלק מסגל הנבחרת במהלך מונדיאל 2002, אך לא שותף.

קריירת אימון
סוזה החל בקריירת אימון כאשר מונה למאמן הנבחרת הפורטוגזית עד גיל 16. בקיץ 2008 מונה כעוזרו של קרלוס קיירוש בנבחרת פורטוגל. ב-19 בנובמבר 2008 מונה סוזה להיות מאמנה של קווינס פארק ריינג'רס האנגלית. לאחר מספר חודשים עזב את הקבוצה והחל לאמן את סוונסי סיטי. לאחר סיום החוזה בסוונסי, עבר סוזה ללסטר סיטי. במאי 2011 עבר סוזה להונגריה ומונה כמאמנה של MOL וידי, איתה זכה פעמיים בסופר קאפ ההונגרי, פעם אחת בגביע ההונגרי והגיע לשלב הבתים של הליגה האירופית.

בעונת 2013/14 הוזמן סוזה להגריל את דרג 4 בשלב הבתים בליגת האלופות.

ב-11 ביוני 2013 התמנה סוזה לתפקיד מאמן מכבי תל אביב והחליף בתפקיד את אוסקר גארסיה. משחק הבכורה שלו כמאמן הקבוצה היה בניצחון החוץ מול גיור ההונגרית במסגרת השלב השני של מוקדמות ליגת האלופות. לאחר שקבוצתו הגרילה את פ.צ. בזל בסיבוב השלישי, לא הצליח להובילה לעבר שלב הבתים של המפעל, אך העפיל לשלב הבתים של הליגה האירופית, ובהמשך גם לשלב 32 האחרונות של המפעל. בתום העונה זכה עם מכבי תל אביב בתואר האליפות, הראשון שלו כמאמן.

ב-28 במאי 2014, התפטר סוזה ממכבי תל אביב וחתם לשלוש עונות בפ.צ. בזל. משחק הבכורה שלו כמאמן בזל היה בניצחון החוץ של פ.צ. בזל מול  אראו. עם בזל העפיל סוזה לשמינית גמר הליגת האלופות, לאחר שהקבוצה סיימה במקום השני בשלב הבתים בו התמודדה מול ריאל מדריד, ליברפול ולודוגורץ ראזגרד. בנוסף זכה באותה עונה עם בזל באליפות.

ביוני 2015 מונה סוזה למאמן קבוצת פיורנטינה האיטלקית במקום וינצ'נצו מונטלה. בנובמבר 2017 מונה למאמן טיינג'ין קואנג'יאן הסינית במקום פאביו קנבארו ופוטר כעבור שנה. במרץ 2019 מונה למאמן בורדו הצרפתית.

ב-21 בינואר 2021 מונה למאמנה של נבחרת פולין.

ב-30 בדצמבר 2021 מונה למאמן קבוצת פלמנגו הברזילאית. ב-10 במאי 2022 פוטר מתפקידו.

ב-15 בפברואר 2023 מונה למאמן סלרניטנה מהסרייה א'.

תארים

תארים כשחקן 
בנפיקה ליסבון
 הסופר קאפ הפורטוגזי: 1989
 אליפות פורטוגל: 1990/1991
 הגביע הפורטוגזי: 1992/1993

יובנטוס
 ליגת האלופות: 1995/1996
 אליפות איטליה: 1994/1995
 הגביע האיטלקי: 1994/1995
 הסופר קאפ האיטלקי: 1995

בורוסיה דורטמונד
 ליגת האלופות: 1996/1997
 הגביע הביניבשתי: 1997
 הסופר הקאפ הגרמני: 1996

נבחרת פורטוגל
 גביע העולם בכדורגל עד גיל 20: 1989
 אליפות אירופה בכדורגל (מקום שלישי): 2000

תארים כמאמן 
MOL וידי
 גביע הליגה ההונגרי: 2010/2011
 הסופר קאפ ההונגרי: 2010/2011
מכבי תל אביב
אליפות המדינה בכדורגל: 2013/2014
פ.צ. בזל
 אליפות שווייץ: 2014/2015

קישורים חיצוניים

הערות שוליים

כדורגלנים פורטוגזים
קשרי כדורגל פורטוגזים
כדורגלני בנפיקה ליסבון
כדורגלני ספורטינג ליסבון
כדורגלני יובנטוס
כדורגלני בורוסיה דורטמונד
כדורגלני אינטר מילאנו
כדורגלני פארמה
כדורגלני פנאתינאיקוס
כדורגלני אספניול
כדורגלני נבחרת פורטוגל
כדורגלני יורו 1996
כדורגלני יורו 2000
כדורגלני מונדיאל 2002
ספורטאים פורטוגזים באיטליה
ספורטאים פורטוגזים בגרמניה
ספורטאים פורטוגזים ביוון
ספורטאים פורטוגזים בספרד
מאמני כדורגל פורטוגזים
מאמני פהרוואר
מאמני מכבי תל אביב
מאמני כדורגל זרים בישראל
מאמני קווינס פארק ריינג'רס
מאמני סוונסי סיטי
מאמני לסטר סיטי
מאמני פיורנטינה
מאמני פ.צ. בזל
מאמני בורדו
מאמני פלמנגו
מאמני נבחרת פולין בכדורגל
פורטוגזים שנולדו ב-1970